VIDEO INTERVIU Cioloș, despre anticipate: Guvernul își poate angaja răspunderea pe mai multe proiecte de legi/ Mă interesează să imi asum anumite lucruri în țară, să susțin acest proiect, inclusiv funcția de premier

Liderul PLUS, Dacian Cioloș, afirmă, într-un interviu pentru G4Media.ro, că o metodă prin care pot fi declanșate alegerile anticipate ar fi angajarea răspunderii Guvernului pe mai multe proiecte de legi și că ar fi dispus să revină în țară pentru a-și asuma funcția de premier, dar că nu au existat astfel de discuții.

Întrebat dacă ia în calcul revenirea în țară dacă i s-ar propune postul de premier într-un eventual Guvern format din PNL și Alianța USR/ PLUS, Cioloș a răspuns: ”Da. Este și motivul pentru care am fost de acord să intru în tandem cu Dan Barna la alegerile prezidențiale. Mă interesează să susțin acest proiect. Dacă se va pune problema, dar deocamdată nu au fost discuții. Eu spun că sunt deschis și o spun de anul trecut că mă interesează să-mi asum în țară anumite lucruri”.

Cioloș mai spune că se va întâlni cu premierul Ludovic Orban la sfârșitul acestei sătpămâni pentru a discuta despre anticipate, dar și despre o eventuală colaborare cu PNL la alegerile locale. Liderul PLUS susține că o eventuală susținere a unui candidat independent la Primăria Capitalei, mai exact a lui Nicușor Dan, nu este posibilă în acest moment deoarece viitorul candidat comun al Alianței USR/PLUS trebuie să fie membru de partid, potrivit statutelor celor două formațiuni politice.

Redăm mai jos cele mai relevante declarații făcută de Dacian Cioloș pentru G4Media.ro

Anticipatele sunt posibile și cred că trebuie folosite toate argumentele în negocieri în Parlament pentru a construi această majoritate. Președintele poate să joace un rol, vine reîncărcat acum, după aceste alegeri, vine cu o autoritate, cu susținere publică.

Cred că există și în rândul populației o susținere pentru alegeri anticipate pentru a legitima o nouă majoritate în Parlament, care să se apuce de treabă. Și să rezolve probleme inclusiv cele legate de deficitul bugetar, că nu vor putea fi rezolvate doar cu niște măsuri pe câteva luni de zile. Sunt o grămadă de argumente care ne duc în ideea că avem nevoie de o nouă majoritate.

Urmează să ne vedem cu premierul Ludovic Orban la sfârșitul acestei săptămâni, nu ne-am văzut pentru că am fost la Strasbourg, unde a fost votată noua Comisie, dar da, la sfârșitul săptămânii o să ne vedem. Am avut o discuție telefonică cu dânsul la sfârșitul săptămânii trecute și am înțeles și de la dânsul și de la europarlamentari PNL de aici, am avut o discuție cu Rareș Bogdan, care mi-a confirmat faptul că există un interes și la PNL pentru organizarea de alegeri anticipate.

Am vrea să vedem ce e de făcut, ce putem să facem și noi. În Alianța USR/PLUS colegii de la USR sunt în Parlament, noi nu suntem încă în Parlament. Acolo în Parlament trebuie negociată majoritatea asta și vrem să vedem ce poate fi făcut pentru a pregăti acest proces.

Vrem să avem și o primă discuție despre ce perspective ar fi să colaborăm în unele locuri și la alegerile locale. Pentru că și alegerile locale vin din urmă. Am primit mai multe semnale de la colegi din PNL că ar fi interesați de o asemenea discuție. Și noi în alianță credem că e un moment bun acum să trimitem PSD în opoziție și la locale în foarte multe locuri.

Până la alegerile locale sunt mai multe momente în care anticipatele pot fi organizate. Din punctul nostru de vedere, din primăvară încolo ar putea fi organizate. Eu cred că sunt două pârghii prin care se poate accelera procesul. Unu: negocierile în Parlament pentru a construi această majoritate. Și doi: presiunea asupra Parlamentului. Guvernul poate să facă această presiune prin angajarea răspunderii pe mai multe proiecte de legi.

Să vină și spună, fraților, vreți să susțineți reforme că atunci le dăm drumul și nu mai e nevoie neaparat de anticipate. Dacă proiectele respective sunt acceptate prin asumarea răspunderii, sunt puse în practică și se poate face reforma în administrația publică, educație, sănătate, o reformă care să corecteze puțin și deficitul bugetar. Dacă prin această asumare a răspunderii guvernul pică, atunci pică de două ori și mergem la anticipate. Se poate veni cu astfel de proiecte de asumare a răspunderii până când Parlamentul trebuie să decidă, mergem la anticipate sau lăsăm guvernul să facă reformă.

Rep: După anticipate, dacă ele se vor face, luați în calcul revenirea în țară dacă vi s-ar propune postul de premier într-un eventual Guvern format din PNL și Alianța USR/ PLUS?

Da. Nu e un secret lucrul ăsta, e și motivul pentru care am fost de acord să intru în tandem cu Dan Barna la alegerile prezidențiale. Mă interesează să susțin acest proiect.

Dacă se va pune problema, dar deocamdată nu au fost discuții. Eu spun că sunt deschis și o spun de anul trecut că mă interesează să-mi asum în țară anumite lucruri.

Rep: Ați fi de acord să suțineți un candidat independent la Primăria Capitalei, pe Nicușor Dan?

Ca să poată să câștige o astfel de competiție în Alianță noi trebuie să modificăm niște lucruri în alianță. Noi am convenit de comun acord cu colegii din USR să desemnăm candidații la alegerile locale pe baza statutelor celor două partide. Și statutul și al nostru și al lor prevede că putem avea candidați membri ai partidului.

Rep: Tocmai și-l modifică la sfârșit de săptămână.

O să vedem dacă și-l modifică, nu știu. Noi am avut o întâlnire a birourilor reunite și nu au pus această problemă. Va trebui să discutăm în alianță. Din punctul nostru de vedere, candidatul ar trebui să fie din interiorul partidului. Dacă decidem să mergem cu un independent, atunci va trebui să avem o altă discuție. Să vedem ce gen de candidat independent terbuie să avem ca să avem șanse să câștigăm primăria și să avem eventual și susținerea altor partide, a PNL.

Vrem să câștigăm primăria Capitalei, doamna Firea trebuie să plece să-și vadă de reforma PSD, dacă vrea, dar la primărie a dovedit ce poate să facă. Alianța USR/PLUS cred că are prima șansă să dea un candidat solid care să aibă și susținerea PNL și eventual a altor partide. În momentul de față, în Alianță noi am decis să mergem pe candidați din interiorul Alianței. Asta a fost și opinia colegilor de la USR și opinia noastră. Noi l-am desemnat candidat pe Vlad Voiculescu, urmând să intrăm într-un proces de selectare a unui candidat unic.

Rep: V-ați dorit să aveți lidershipul Alianței USR/ PLUS, deci să nu mai funcționeze alianța cu doi copreședinți, ci să aibă un lider?

Nu s-a pus niciodată problema asta, nici la noi, nici la USR și nici în Alianță să avem un singur lider, atâta timp cât o alianță formată din două partide. Nu s-a pus problema și nu văd de ce ar fi fost cazul.

Sursa Foto: Steluța Popescu